text: ISLAMIC LEAKS: BUKHARI KI QAABIL E AITRAAZ HADITH (PART 6)
  26-NA'HOOST KIS CHEEZ ME ?
  Hz abdullah ibn umar (ra) kahte hain ke Nabi e Akram sallalaho alaihi wasallam (pbuh) ko ye farmate hue Suna ke nahoost sirf 3 cheezon me hai,
  1- Ghode me, 2- Aurat me, 3- Ghar me "
  Hz sahal bin saad saadi se Riwayat hai ki Nabi e Akram sallalaho alaihi wasallam (pbuh) ne farmaya ke:-" Nahoost Agar kisi cheez me ho toh Aurat me, Ghode me, aur Makaan me Hogi "
  ( maqam hadith page 329)
  Ab dekhiye jo do hadisen Munkireen e hadith ne darj farmayi hain unme Tajaad maalum hota hai,
  Pahli hadith se malum hota hai ke in 3 Cheezon me nahoost hoti hai,
  Dusri se malum hota hai ke nahoost agar ho toh in 3 cheezon me ho sakti hai,
  Pahli hadith ke raawi Hz abdullah ibn umar hain aur dusri ke hz sahal bin saad
  Phir in dono hadithon ke Darmiyan ek teesri hadith bhi bukhari me mazkoor hai...
  Aur wah hz abdullah bin umar hi ki riwayat hai, aur usme unhone hi khud hi baat waajeh kardi, wah kahte hain ke
  Logon ne Nabi e Akram sallalaho alaihi wasallam (pbuh) ke paas nahoost ki baat chhed di, toh Nabi e Akram sallalaho alaihi wasallam (pbuh) ne farmaya ke:-" nahoost ka agar kisi cheez me wajood hai toh wah , Aurat, Ghar, aur ghode me Ho sakti hai "
  ( bukhari kitab un nikah )
  Ab dekhiye imam bukhari (rh) ne in teeno hadith ko mandarjah zeil aayat ke zaman me zikr kiya hai,
  " Aiy imaan walon ! Tumhari biwiyon aur aulaad me se baaz tumhare dushman hain, so inse Bache rahna "
  aur biwi aur aulaad hi wah cheez hoti hai jinse insaan muhabbat karta hai, aur inse bachna uske liye mushkil hai,
  Taaham inhi cheezon ki muhabbat unhe fitnah me daal deti hai aur uski Shaamat ya nahoost ka Sabab ban jaati hai,
  Bilkul yahi baat us hadithon me mazkoor hai, ke Biwi , Ghar aur Sawari aisi Cheezein hain jin se insaan ko muhabbat hoti hai aur wah unhen chhod nahin sakta, ye cheezein buri bhi nahi hain,
  Taaham agar insaan zarurat se zyadah in cheezon ki raghbat kare to yahi pyaari cheezen uske liye Shaamat e aamal ya nahoost ka sabab ban sakti hain,
  Malum aisa hota hai ke Munkireen e hadith maujoodah daur ke rujhaan ke mutaabik kam se kam Aurat ko nahoost ki zad se bachaana chaahta hai, aur isi wajah se usne in hadith ko Qaabil e Aitraaz samjh kar darj farmaya hai, lekin mushkil ye hai ke Aurat ka zikr quraan me bhi maujood hai,
  27- BAIL (OX) BAATEIN KARTA HAI:
  Hz abu hurairah (ra) kahte hain ke Nabi e Akram sallalaho alaihi wasallam (pbuh) ne farmaya:-" ek Shakhs Bail par sawaar tha, Bail ne us sawaar hone waale Shakhs ki taraf mutawajjoh hokar kaha, main is baat ke liye paida nahi hua, main toh Kheti ke liye paida kiya gaya hun "
  Aapne farmaya:-" main is par yaqeen rakhta Hoon aur abu bakr aur umar bhi yaqeen rakhte hain,"
  Aur ek bhediye ne ek bakri pakad li, charwaaha uske peeche dauda,
  Bhediye ne kaha ke:-" yaum saba me bakri ka muhaafiz kaun hoga ?, is din toh mere siwa uska charwaaha na hoga "
  Nabi e Akram sallalaho alaihi wasallam (pbuh) ne ye waqeya bayaan karke farmaya ke:-" main yaqeen rakhta hun aur abu bakr aur umar bhi yaqeen rakhte hain "
  Aap Nabi e Akram sallalaho alaihi wasallam (pbuh) ne abu bakr aur umar (ra) ki taraf se bhi Shahadat di, halaanke wah dono us waqt maujood na they "
  ( maqam hadith page 330)
  Is hadith me Ghaliban Qabil e Aitraaz baat bail ke baatein karne ki hai, jaisa ke unwan se zaahir hota hai,
  Toh hamare khayaal me saare haiwaanaat aur charind parind baatein karte hain aur wah aapas me ek dusre ki boli samjhte bhi hain,
  Lekin insaan unki boli nahi samjh sakte,
  Magar jise allah taala ne unki boli ke samjhne ki siffat Se sarfaraaz farmaya ho,
  Hz suleman (as) se parindon ki boli hi na samjhte they balke unhone keede jaise chhote jaanwaron ki baat bhi samjh li thi,
  Ye sab kuch toh Quraan se saabit hai, ab agar is hadith me Bail ya bhediye ki baat karne aur uske baat karne ki haqeeqat par Nabi e Akram sallalaho alaihi wasallam (pbuh) ne Shahadat di ya Kaamil Wasooq ki bina par hz abu bakr wa hz umar (ra) ki taraf Shahadat di ki Bail aur Bhediya baat kar sakte hain, Toh is hadith par Aitraaz kyon ??
  28- SHAITAAN GHOOZ MAARTA HAI
  Hz abu hurairah (ra) kahte hain ke Nabi e Akram sallalaho alaihi wasallam (pbuh) ne farmaya:-" jab namaz ki azaan di jaati hai toh Shaitaan peeth fer kar ghooz karta hua bhaagta hai, yahan tak ke azaan ki awaaz nahin sunta, Phir jab mu'azzin Khamosh ho jaata hai toh Saamne aa jaata hai, Phir jab takbeer kahi jaati hai toh peeth pher kar bhaagta hai, phir tab taqbeer kahne waala sakoot kar Leta hai toh saamne aa jaata hai aur namazi aadmi ke saath hota hai, usse kahta hai ke:-" Falan baat yaad kar jo use yaad na hoti thi, yahan tak ke wah bhool jaata hai ke kis Qadr namaz padhi "
  ( maqam hadith 330)
  Is maqam par asal bahes ye hai ke Shaitaan ka koi Khaarji wajood hai bhi ya nahin ?
  Quraan kareem ki beshumar aayat se Shaitaan ka Kharji wajood aur zaati tashkhish saabit hota hai,
  Jabke munkireen e hadith Shaitaan ke zaati tashkhash ka hi Qayel nahin, wah isse Insaan ki androoni Sarkash Quwwatein muraad leta hai,
  Aur ye toh zaahir hai ke jab Shaitaan ke mutallik yahi tasawwur hoto na uske ghooz maarne ka sawaal paida hota hai na uske Ghabraane aur Ghabraakar Daudne aur waapas aane ka...
  Jabke Quraan se Shaitaan ka alag wajood, zaati tashkash aur zindagi hi saabit nahin hoti balke uski la tadad Aulaad aur aulaad dar aulaad bhi saabit hai
  Jab ye baatein saabit ho Jaayen toh uske Ghooz maarne ko tasleem karne me Kiya cheez maane ho sakti hai,
  Rahi ye baat ke namaz me ya uske elawa dusre umoor me insaan khud bhoolta hai, ya use Shaitaan bhulaata hai, toh hamare Khyaal me ye dono sooratein mumkin aur durust hai,
  Khud bhoolne par toh kisi ko aitraaz nahin , aur Shaitaan ke insaan ko bhulaane ke liye suboot me ye aayat mulaheza ho,
  " Aur yusuf ne us shakhs ko jiske mutallik unhen yaqeen tha ke rihaayi paayega, kaha ke apne Aaqa se mera zikr karna, Lekin Shaitaan ne us shakhs ko Hz yousuf ka apne aaqa se zikr karna bhula diya "
  " (hz musa ke Saathi ne hz musa se ) kaha, bhala aapne dekha ke jab hamne patthar ke paas aaraam kiya tha toh main macchhli wahin bhool gaya, aur mujhe (aapse) iska zikr karna Shaitaan ne Bhula diya "
  Phir agar Shaitaan dakhal andazi aur waswasa andazi se kuch baatein bhula sakta hai toh kuch baatein yaad bhi dila Sakta hai,
  Wah namaz ki haalat me insaan ko namaz ki rakatein ya khuda ki yaad toh bhula deta hai, aur uske bajaaye baaz dusri bhooli bisri baatein yaad dilaata rahta hai....
  29-AZAAB E QABR ME TAKHFEEF:
  Hz ibn abbas (ra) kahte hain ke Nabi e akram Sallalaho alaihi wasallam (pbuh) ,madeena ke Ek baagh me Tashreef legaye toh Do aadmiyon ki aawaaz suni, jin par unki Qabron me Azaab kiya jaata tha, Aapne Farmaya
  " In dono par Azaab kiya jaata hai aur kisi badi baat me bhi nahi, inme ek toh apne Peshaab se Parhez na karta tha, aur dusra Chughli kiya karta tha "
  Phir aapne ek Sabz shaakh (tahni) mangaayi , uske do tukde kiye aur unme se ek ek tukda har ek Ki Qabr par Rakh diya..
  Aap se Arz kiya gaya :-" ya rasoollullah ! Aapne Aisa kyon kiya ? "
  Farmaya:-" ummeed hai jab tak ye Khushk na ho jaayein inpar Azaab ka rahe "
  ( Maqam hadith page 231)
  Ab pahli baat toh ye hai ke Azaab Qabr hota bhi hai ya nahin ??
  Munkireen e hadith (Ahle Qur'an ) is ka Munkar hai,
  Jabke Qur'an kareem ki 5 aayaat se Azaab qabr ka bayan maujood hai, Jiska Bayan Inshallah ham apne Dusre mazmoon me Karenge Inshallah...
  Dusri baat ye hai ke agar ye tasleem kar liya jaaye ke Qabr me Azaab hota hai, toh usme Takhfeef (kami) mumkin hai ya nahin ?
  Iska Jawab ye hai ke ye Mumkin hai,
  Namaz e janaza Azaab Qabr me takhfeef ya nijaat ke liye hi padhi jaati hai, aur Aap Sahaba ki namaz janaza tamam umar padhaate rahe.. Namaz e janaza me mayyit ke liye duayee Maghfirat hi ki jaati hai,
  ye namaz jahan Azaab Qabr ka Suboot muhayya karti hai, wahan isme Takhfeef aur maghfirat ka bhi Suboot hai,
  Agar azaab e qabr ya usme Takhfeef donon ka Inkaar kar diya jaaye toh Namaz e janazah ki Adaayegi ek fuzool Faael Thaharta hai,
  Halaanke Aap saari zindagi padhaate rahe, Aapko Sirf munafiqon ki namaz janaza padhaane se mana kiya gaya tha...
  " Aiy nabi ! IN ( munafiqon ) mese agar koi Marr jaaye toh Kabhi unki Namaz e janazah na padhna, na hi unki Qabr par kabhi dua e Maghfirat ke ( liye ) khada hona, ye allah aur uske Rasool ke Saath kufr karte rahe aur Mare bhi toh na'farmaan hokar "
  Ab Sawal ye hai, Agar azaab Qabr aur Usme Takhfeef ko Sire se Tasleem hi na kiya jaaye toh phir Nabi e akram Sallalaho alaihi wasallam (pbuh) ko Munafiqeen ki Namaz e Janaza aur maghfirat se mana kyon kiya ja raha hai ??
  Is ayat se toh ye saabit hota hai ke Munafiqeen ko chhod kar Baqi sab musalmanon ki Aap namaz e janaza bhi Padha kijiye aur Baad me Qabrastan me Jaakar unki Qabron ke paas khade hokar kabhi kabhi dua e maghfirat bhi kiya kijiye, Jiski wajah se Azaab e Qabr me Takhfeef ya nijaat ke Aur kuch nahi ho Sakti,
  Ab raha Shaakh Gaadhne ka masla toh iske mutaallik mandarzah zeil baatein samjh lijiye
  1- Har cheez Allah ki tasbeeh bayan kar rahi hai, jinn wa insan ki Tasbeeh Akhtiyaari hoti hai, Baaqi Tamam Ashya ki taa'bedi ya aztaraari..
  2- Zinda ashya ki Tasbeeh zindagi ke tanasab ke Lihaz se mausar aur Qaabil faham hoti hai, Jinn wa inss ki tasbeeh se Baala wa bartar Aur sabse zyada mausar aur Qaabil faham Hoti hai, Haiwaanaat ki isse kam, Jamadaat ki ussd kam....
  3- Jinn wa inss ki tasbeeh Chunke Akhtiyaari hai Lihaaza, Baaqi tamam ashya Har waqt tasbeeh me Masroof Rahti hai..
  4- Jab koi cheez allah ki tasbeeh bayan karti hai toh allah ki taraf se usse rahmat ka nazool hota hai,
  Ab zer e Bahas hadith Saamne laaiyye, Hari Shaakh jabtak Khushk na hogi, uski zindagi ke Aasaar ki Bina par Aur uski tasbeeh ki wajah se Us maqam par Rahmat ka nazool riyadah hoga aur agar rahmat ka nazool ho toh Azaab Qabr me Takhfeef bhi mumkin hai,
  Isi wajah se Nabi e akram Sallalaho alaihi wasallam (pbuh) ne poore wasooq se ye nahin farmaya ke Jab tak ye Khushk na hogi, toh azaab Qabr me zaroor Takhfeeq hogi, Balke Farmaya
  " ummeed hai ke jabtak ye khuskh na ho jaaye , inpar Azaab Kam rahe "
  Taaham baaz log ise mojezah aur ek waqti Cheez Qaraar dete hain....
  30- ZINA KE BA'WAJOOD JANNAT:
  Hz abu zar (ra) kahte hain ke Nabi e Akram Sallalaho alaihi wasallam (pbuh) ne Farmaya ke:-" Mere paar parwardigaar ki taraf se Ek aane waala (jibreel ) aaya, usne mujhe Bashaarat di ke jo Shakhs meri ummat me is haal me Marega ke wah Allah ke Saath kisi ko Shareek na karta ho, Wah jannat me Daakhil hoga "
  Maine arz kiya:-" agarchah usne zina kiya ho ya chori ki ho ?
  Aap Nabi e Akram Sallalaho alaihi wasallam (pbuh) ne farmaya:-" Agarchah usne Zina kiya ho ya Chori ki ho "
  ( Maqam hadith pg 331)
  Ab dekhiye Allah taala farmate hain
  " Allah taala us Gunah ko nahin Bakhshega ke uske Saath kisi ko Shareek banaya jaaye, mushrik ke Elaawah wah Dusre Gunah jise Chaahe Bakhsh de ga "
  Aur jo momin hain allah se shirk nahin karte unke mutaallik farmaya
  " Aiy nabi logon ko (meri taraf se ) kah do ke , Aiy mere bando ! Jinhone apni jaano par ziyadati ki hai, Allah ki Rahmat se Na'ummeed na hona, Allah Sabke Sab gunaahon Ko Bakhs deta hai, Aur wah bahut bakhsne waala bada maher'baan hai "
  Ab batayen ke in aayat aur is hadith ke mafhoom me Kya farq hai ??
  Ye Samjh lijiye ke jis shakhs ki maut Aqeedah Tauheed par hui ho wah ek na ek din zaroor jannat me daakhil hoga, Agarchah use pahle apne Kiye hue Gunaahon ki Saza zaroor bhugatna hogi,
  Aur agar Allah chaahe toh maaf bhi kar sakta hai....
  ( To be continued......
  Posted by MD.UMAIR SALAFI at Saturday, December 15, 2012